ชป.บริหารจัดการน้ำเหนือ ลดผลกระทบพื้นที่ด้านท้ายเขื่อนเจ้าพระยา ระดับน้ำในแม่น้ำเจ้าพระยาน้ำเพิ่มขึ้นหลังน้ำเหนือไหลหลาก
กรมชลประทานจัดการน้ำเหนือเขื่อนเจ้าพระยาผ่านการรับน้ำเข้าคลอง/ระบบชลประทานทั้ง 2 ฝั่ง พร้อมคุมน้ำไหลผ่านท้ายเขื่อนไม่เกิน 820 ลบ.ม./วินาที ควบคู่เตรียมการเร่งระบายน้ำแม่น้ำท่าจีนตอนล่างบริเวณจ.สุพรรณบุรี จ.นครปฐม ช่วยลดการระบายน้ำท้ายเขื่อนเจ้าพระยาได้อีกทางหนึ่ง

นายทองเปลว กองจันทร์ อธิบดีกรมชลประทาน กล่าวถึงสถานการณ์น้ำในพื้นที่ลุ่มน้ำเจ้าพระยา ปัจจุบัน (3 ก.ย.61) มีปริมาณน้ำไหลผ่านที่สถานี C.2 อ.เมืองนครสวรรค์ 1,163 ลบ.ม./วินาที แนวโน้มลดลง ส่วนที่เขื่อนเจ้าพระยา มีปริมาณน้ำไหลผ่าน 820 ลบ.ม./วินาที กรมชลประทาน ได้บริหารจัดการน้ำบริเวณเหนือเขื่อนเจ้าพระยา ด้วยการรับน้ำเข้าคลอง และระบบชลประทานทั้ง 2 ฝั่ง รวมประมาณ 494 - 550 ลบ.ม./วินาที พร้อมทั้งควบคุมน้ำให้ไหลผ่านท้ายเขื่อนเจ้าพระยาไม่เกิน 820 ลบ.ม./วินาที มีพื้นที่ได้รับผลกระทบเป็นที่ลุ่มต่ำริมตลิ่งคลองบางบาล และคลองโผงเผง บริเวณ ต.หัวเวียง ต.บ้านกระทุ่ม อ.เสนา ต.ท่าดินแดง อ.ผักไห่จ.พระนครศรีอยุธยา มีน้ำท่วมประมาณ 20 - 30 เซนติเมตร โดยระดับน้ำบริเวณดังกล่าวทรงตัว ซึ่งเป็นไปตามที่กรมชลประทานได้คาดการณ์ไว้

ส่วนการเตรียมพื้นที่รับน้ำนองในพื้นที่ลุ่มต่ำ 13 ทุ่ง ลุ่มน้ำเจ้าพระยา ปัจจุบันทุ่งบางระกำ เกษตรกรได้เก็บเกี่ยวผลผลิตเสร็จทั้งหมดแล้ว พื้นที่รวมทั้งสิ้น 382,000 ไร่ พร้อมรับน้ำเข้าทุ่งได้ตั้งแต่ประมาณกลางเดือนสิงหาคม ปริมาณ 550 ล้าน ลบ.ม. ส่วนในพื้นที่ลุ่มต่ำตอนล่างลุ่มน้ำเจ้าพระยา 12 ทุ่ง ขณะนี้ เกษตรได้เริ่มเก็บเกี่ยวผลผลิตแล้ว คาดว่าจะเก็บเกี่ยวแล้วเสร็จทั้งหมดประมาณกลางเดือนกันยายนนี้ พื้นที่รวมทั้งสิ้น 1.15 ล้านไร่ สามารถรับน้ำเข้าทุ่งรวมกันได้ประมาณ 1,500 ล้าน ลบ.ม. ขณะที่การเตรียมการเร่งระบายน้ำในแม่น้ำท่าจีนตอนล่างบริเวณจ.สุพรรณบุรี และ จ.นครปฐม นั้น ได้วางแผนติดตั้งเครื่องผลักดันน้ำในแม่น้ำท่าจีนทั้งสิ้น 81 เครื่อง ช่วยลดการระบายน้ำท้ายเขื่อนเจ้าพระยาได้